
Primjetno je da se mnogi bračni parovi kod nas ne odlučuju na rađanje većeg broja djece. Šta je u pitanju, i da li broj muslimana treba nekontrolirano rasti? Znam da Allah, dželle šanuhu, daje nafaku, ali u našem vremenu nije lahko podići dijete?


* 
* 
* 
* 
* 
* 
* 

 
Da li djecu treba rađati bez planiranja?

Elementarni dio islamskog vjerovanja (akaida) jeste ***[vjerovanje](https://pitajucene.com/search/vjerova/questions/ "Pretraži pitanja o vjerovanju")*** u tevhidur-rububijje (priznavanje Allaha za jedinog Tvorca i Onoga Koji sve opskrbljuje). Svi muslimani čvrsto vjeruju da opskrbu daje isključivo Svemogući Allah. To je teoretski dio. Međutim, kada je riječ o praksi, neki ljudi govore: “Allah daje opskrbu, ali…”, pa se pozivaju na neke nerazumne, neobjektivne i blijede razloge koji, ustvari, negiraju uvjerenost u gornju teoriju, ili govore da je to uvjerenje slabo. Svakom čovjeku određena je opskrba još dok je boravio u majčinoj utrobi, a ***[hadis](https://pitajucene.com/search/Hadis/questions/ "Pretraži pitanja o hadisima")*** s tim u vezi zabilježili su Buharija i Muslim. Nafaka nije vezana za brojčano stanje, i nema nikakve veze s porodicama ni zajednicama. Allah, dželle šanuhu, kaže: **“I ne ubijajte svoju djecu iz straha od neimaštine, i njih i vas Mi opskrbljujemo…”** (El-Isra, 31.) Ajet jasno ukazuje da prisustvo djece ne umanjuje opskrbu, i otuda je Svemogući Allah prvo spomenuo opskrbu djece pa opskrbu roditelja.


Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao je: *“Brak je moj sunnet, a onaj ko zapostavi moj sunnet ne pripada mi. Ženite se, jer ja ću se ponositi vašim brojem na Sudnjem danu!”* (Ibn Madže, sa ispravnim lancem prenosilaca.) U drugom hadisu Resulullah, ﷺ, preporučuje nam: “*Ženiti ljupke žene i rotkinje, ja ću se ponositi vašim brojem na Sudnjem danu.*” (Ebu Davud, sa ispravnim lancem prenosilaca.) Dakle, ***[vjera](https://pitajucene.com/search/vjera/questions/ "Pretraži pitanja o vjeri")*** nas obavezuje na razmnožavanje, s jedne, ali isto tako, za stvaranje adekvatnih uvjeta i pružanje ispravnog odgoja novih naraštaja, s druge strane. Danas mnogi ljudi žive između dvije krajnosti: jedni imaju mnogo djece a ne vode računa o njihovom odgoju, a drugi se ograniče na jedno ili dvoje vodeći računa o njima. Treba tražiti sredinu između tih krajnosti. Ako pogledamo medinsko društvo za vrijeme ashaba, vidjet ćemo da su se mogli ponositi brojem djece, mada su imali nezavidne materijalne uvjete za njihov ***[odgoj](https://pitajucene.com/search/odgoj/questions/ "Pretraži pitanja o odgoju")***. Ovo nam neminovno ukazuje da materija nije nužno sredstvo koje treba sprečavati porast nataliteta.


Osnovna stvar za uspjeh novih generacija korisnih prije svega sebi, svojim roditeljima, potomcima, ali i društvu u kojem živi jeste ispravan islamski odgoj, idealan koncept za življenje na ovom svijetu. Muslimani se trebaju razmnožavati bez obzira na stanje i podneblje u kojem žive, ali moraju iznalaziti rješenja koja će, uz Allahovu pomoć, njihovoj djeci obećati bolje sutra.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


